GROND-EISE OP YS- ANC LOOP UIT GELD UIT
Onderwerp: GROND-EISE OP YS- ANC LOOP UIT GELD UIT Sun Feb 28, 2010 9:28 pm
"Minister sit swart grondbesit op ys
2010/02/27 09:41:00 PM
Die oordrag van 30% van alle landbougrond na swart mense teen 2014 word weens ’n tekort aan geld op die agtergrond geskuif.
Feb 27 2010 21:45
Hennie duvenage in Kaapstad
Die aandag van die departement van landelike ontwikkeling en grondsake is nou op die heropbou van plase wat weens grondhervorming vervalle geraak het.
Mnr. Gugile Nkwinti, minister van landelike ontwikkeling en grondhervorming, het Vrydag tydens Agri SA se bedryfs- en boerontwikkelingskonferensie gesê daar is nie R72 miljard beskikbaar om die mikpunt, om 30% van landbougrond oor te dra, te haal nie.
Die departement gaan nou eerder R4 miljard van sy begroting oor ’n tydperk van drie jaar gebruik om die string plase wat ná oordrag vervalle geraak het, weer op te bou.
Nkwinti sê verskeie programme deur die regering om grond van een groep na ’n ander oor te dra, het egter onsekerheid en spanning te weeg gebring. Boere op wie se grond daar eise was, het in onsekerheid geleef en hulle het geen verdere beleggings op die plase gedoen nie terwyl diegene wat die eise ingestel het, ongeduldig begin raak het omdat daar met die afhandeling van hul eise gesloer is.
In die proses het baie regeringsgeld verlore gegaan en daar is nou besluit om ’n ander koers in te slaan en eerder te fokus op die ontwikkeling van die grond wat reeds oorgedra is.
Daar word egter besef dat dit nie net oor geld gaan nie, maar ook oor kennisoordrag omdat min van die bevoordeeldes boerderykennis het.
Nkwinti het laat blyk dat hulle graag met kommersiële boere vennootskappe wil sluit eerder as om van voorligtingsbeamptes en konsultante gebruik te maak.
Hy het veral sy oog op afgetrede kommersiële boere wat nie bang is om ’n oorpak en waterstewels aan te trek en te sê, “kom manne, dít is hoe ons dit doen”, nie.
Hy het beklemtoon dat die koersverandering polities bestuur sal moet word om aan mense te verduidelik dat dit nie haalbaar is om ’n plaas te kry as hulle nie weet hoe om dit te bewerk nie.
Die heropbou-proses moet egter gepaard gaan met die aanleer van produksie-dissipline en erkenning van die regte van werkers. Hy het ook verwys na staatsgrond wat tans ongebruik lê en ook vir die sluiting van strategiese vennootskappe met kommersiële boere gebruik gaan word.
Nkwinti sien dit ook as prioriteit om die rasse-element in die landelike gebiede te ontlont deur die samewerking tussen wit en swart mense met vennootskappe.
“Boere kan dit doen, want hulle ken swart mense soos niemand anders nie,” het Nkwinti gesê.
“As ons dit nie doen nie, het ons kinders nie ’n toekoms nie. Dr. Anton Rupert het al gewaarsku dat as die mense nie iets het om te eet nie, kan ons nie slaap nie.
“As die swart mense nie kan produseer nie, sal hulle die lewe onaangenaam maak.”